LV Eiropas Savienības Oficiālais Vēstnesis L 23/1

REGLAMENTS

SATURS

IEVADS

IEVADA PIEZĪMES

I DAĻA

KOMITEJAS LOCEKĻI UN STRUKTŪRVIENĪBAS

1. NODAĻA

Komitejas struktūrvienības

1. pants – Komitejas struktūrvienības

2. NODAĻA

Komitejas locekļi

2. pants – Locekļi un aizvietotāji

3. pants – Pilnvaru termiņš

4. pants – Privilēģijas un imunitāte

5. pants – Locekļu un aizvietotāju piedalīšanās sanāksmēs

6. pants – Balsstiesību deleģēšana

7. pants – Valstu delegācijas un politiskās grupas

8. pants – Valstu delegācijas

9. pants – Politiskās grupas un neatkarīgie locekļi

10. pants – Starpreģionālās grupas

II DAĻA

KOMITEJAS SASTĀVS UN DARBĪBA

1. NODAĻA

Komitejas sasaukšana un izveide

11. pants – Pirmās sēdes sasaukšana

12. pants – Komitejas izveide un pilnvaru pārbaude

2. NODAĻA

Pilnsapulce

13. pants – Pilnsapulces pamatuzdevumi

14. pants – Pilnsapulces sasaukšana

15. pants – Plenārsesijas darba kārtība

16. pants – Plenārsesijas atklāšana

17. pants – Publiskums, uzaicinātās personas un vieslektori, aktualitāšu stunda

18. pants – Uzstāšanās laiks

19. pants – Runātāju saraksts

20. pants – Priekšlikumi attiecībā uz procedūru

21. pants – Kvorums

22. pants – Balsošana

23. pants – Grozījumu iesniegšana

24. pants – Grozījumu izskatīšana

25. pants – Steidzamie atzinumi un ziņojumi

26. pants – Vienkāršota kārtība

27. pants – Plenārsesijas slēgšana

3. NODAĻA

Birojs un priekšsēdētājs

28. pants – Biroja sastāvs

29. pants – Biroja locekļu pārstāvji

30. pants – Vēlēšanu norise

31. pants – Priekšsēdētāja un priekšsēdētāja pirmā vietnieka vēlēšanas

32. pants – Biroja locekļu vēlēšanas

33. pants – Pārstāvju vēlēšanas

34. pants – Vēlēšanas vakantu vietu aizpildīšanai Birojā

35. pants – Biroja pamatuzdevumi

36. pants – Biroja sasaukšana, kvorums un lēmumu pieņemšana

37. pants – Priekšsēdētājs

Atzinumi, ziņojumi un rezolūcijas – Procedūra Birojā

38. pants – Atzinumu juridiskais pamats

39. pants – Atzinumi un ziņojumi – Atbildīgās komisijas iecelšana

40. pants – Galvenā ziņotāja iecelšana

41. pants – Pašiniciatīvas atzinumi un ziņojumi

42. pants – Rezolūciju iesniegšana

43. pants – Atzinumu, ziņojumu un rezolūciju izplatīšana

4. NODAĻA

Komisijas

44. pants – Sastāvs un kompetences jomas

45. pants – Priekšsēdētājs un priekšsēdētāja vietnieki

46. pants – Komisiju pamatuzdevumi

47. pants – Komisiju sasaukšana un darba kārtība

48. pants – Publiskums

49. pants – Atzinumu un ziņojumu izstrādes termiņi

50. pants – Atzinumu un ziņojumu saturs

51. pants – Ziņotāji

52. pants – Darba grupas

53. pants – Eksperti

54. pants – Kvorums

55. pants – Balsošana

56. pants – Grozījumi

57. pants – Atteikšanās no atzinuma vai ziņojuma izstrādes

58. pants – Rakstveida procedūra

5. NODAĻA

Komitejas administrācija

59. pants – Ģenerālsekretariāts

60. pants – Ģenerālsekretārs

61. pants – Ģenerālsekretāra pieņemšana darbā

62. pants – Civildienesta noteikumi un Kopienu pārējo darbinieku nodarbināšanas kārtība

63. pants – Finanšu un administratīvo jautājumu komisija

64. pants – Budžets

III DAĻA

CITI NOTEIKUMI

1. NODAĻA

Sadarbība ar citām iestādēm

65. pants – Sadarbības nolīgumi

66. pants – Atzinumu, ziņojumu un rezolūciju nosūtīšana un publicēšana

2. NODAĻA

Publiskums un caurredzamība

67. pants – Dokumentu publiskā pieejamība

3. NODAĻA

Ar reglamentu saistītie jautājumi

68. pants – Reglamenta pārskatīšana

69. pants – Biroja instrukcijas

70. pants – Reglamenta stāšanās spēkā

IEVADS

Reģionu komiteja saskaņā ar Eiropas Kopienas dibināšanas līguma (EK Līgums) 264. panta otro daļu ir pieņēmusi šo Reglamentu 2006. gada 6. decembrī.

IEVADA PIEZĪMES

Šajā Reglamentā minētie amati un dienesta pienākumi attiecas tiklab uz sievietēm, kā uz vīriešiem.

I DAĻA

KOMITEJAS LOCEKĻI UN STRUKTŪRVIENĪBAS

1. NODAĻA

Komitejas struktūrvienības

1. pants

Komitejas struktūrvienības

Komitejas struktūrvienības ir pilnsapulce, priekšsēdētājs, Birojs un komisijas.

2. NODAĻA

Komitejas locekļi

2. pants

Locekļi un aizvietotāji

Saskaņā ar ES līguma 263. pantu Komitejas locekļi, kā arī viņu aizvietotāji pārstāv reģionālās un vietējās pašvaldības. Viņiem ir reģionālas vai vietējas vēlētas varas mandāti, vai viņi ir politiski atbildīgi kādai vēlētai sapulcei. Komitejas locekļus nedrīkst saistīt nekādi obligāti norādījumi. Viņi pilda pienākumus pilnīgi neatkarīgi un Kopienas vispārējās interesēs.

3. pants

Pilnvaru termiņš

1. Locekļa vai aizvietotāja pilnvaras sākas dienā, kad viņa iecelšanu apstiprina Padome.

2. Locekļa vai aizvietotāja pilnvaras beidzas, viņam atkāpjoties no amata, beidzoties mandātam, kas bija pamatā viņa iecelšanai, vai nāves gadījumā.

3. Par atkāpšanos no amata jāpaziņo rakstveidā Komitejas priekšsēdētājam, norādot atkāpšanās datumu, kas nedrīkst būt vēlāk kā trīs mēnešus pēc paziņojuma iesniegšanas. Priekšsēdētājs to nodod Padomei, kas apstiprina vakanto vietu un uzsāk nomaiņas procedūru.

4. Loceklim vai aizvietotājam, kura pilnvaras vairs nav spēkā, jo beidzies mandāts, kas bija pamatā viņa iecelšanai, par to nekavējoties rakstveidā jāinformē Komitejas priekšsēdētājs.

5. Gadījumos, kas minēti šā panta 2. punktā, Padome ieceļ jaunu locekli uz atlikušo pilnvaru laiku.

4. pants

Privilēģijas un imunitāte

Uz locekļiem un atbilstoši pilnvarotiem aizvietotājiem attiecas privilēģijas un imunitāte, kas noteiktas Protokolā par privilēģijām un imunitāti Eiropas Kopienā, kas pievienots 1965. gada 8. aprīļa Līgumam par vienotas Eiropas Kopienu Padomes un vienotas Eiropas Kopienu Komisijas izveidi.

5. pants

Locekļu un aizvietotāju piedalīšanās sanāksmēs

1. Ikvienu locekli, kas nevar piedalīties plenārsesijā, pat uz ierobežotu laika periodu – atsevišķām plenārsesijas dienām – var pārstāvēt aizvietotājs no attiecīgās valsts delegācijas. Visiem locekļiem un atbilstoši pilnvarotiem aizvietotājiem ir jāreģistrējas klātesošo dalībnieku sarakstā.

2. Ikvienu locekli, kas nevar piedalīties komisijas sanāksmē vai kādā citā Biroja apstiprinātā sanāksmē, var pārstāvēt cits loceklis vai aizvietotājs no attiecīgās valsts delegācijas, politiskās grupas vai starpreģionālās grupas. Visiem locekļiem un atbilstoši pilnvarotiem aizvietotājiem ir jāreģistrējas klātesošo dalībnieku sarakstā.

3. Loceklis vai aizvietotājs, kas iekļauts darba grupas locekļu aizvietotāju sarakstā, kuru izveido saskaņā ar Reglamenta 35. vai 52. pantu, var aizstāt jebkuru politiskās grupas locekli.

4. Aizvietotājs vai kādu locekli aizvietojošs cits loceklis var piekrist pārstāvēt tikai vienu locekli. Attiecīgajā sēdē viņiem ir visas locekļa tiesības un pilnvaras. Pirms attiecīgās sēdes par balsstiesību deleģēšanu rakstveidā jāinformē ģenerālsekretārs.

5. Katrā plenārsesijā izdevumus kompensē tikai vienam – vai nu loceklim, vai viņa aizvietotājam. Birojs šo punktu precizē noteikumos par ceļa un uzturēšanās izdevumiem.

6. Aizvietotājs, ko ieceļ par ziņotāju, var piedalīties tajā plenārsesijas sēdē, kuras darba kārtībā ir atzinuma projekts vai ziņojums, par ko viņš ir atbildīgs, un ar to iepazīstināt arī tad, ja loceklis, kuru viņš aizvieto, arī piedalās sēdē. Loceklis var nodot savas balsstiesības aizvietotājam uz attiecīgā atzinuma projekta vai ziņojuma izskatīšanas laiku. Pirms attiecīgās sanāksmes ģenerālsekretārs ir rakstveidā jāinformē par balsstiesību deleģēšanu.

6. pants

Balsstiesību deleģēšana

Izņemot 5. un 29. pantā paredzētos gadījumus, balsstiesības nedrīkst deleģēt.

7. pants

Valstu delegācijas un politiskās grupas

Gan valstu, gan politisko grupu delegācijas sniedz vienlīdz nozīmīgu ieguldījumu Komitejas darba organizācijā.

8. pants

Valstu delegācijas

1. Komitejas locekļi un aizvietotāji no tās pašas dalībvalsts veido valsts delegāciju. Katra valsts delegācija pieņem savus iekšējos noteikumus un ievēl priekšsēdētāju, kura vārdu un uzvārdu oficiāli dara zināmu Komitejas priekšsēdētājam.

2. Ģenerālsekretārs Komitejas administrācijā izveido valstu delegāciju atbalsta struktūru, kas katram loceklim individuāli nodrošina informācijas iegūšanu un palīdzību viņa oficiālajā valodā. Tā ir daļa no īpaša dienesta, kura sastāvā ir Komitejas ierēdņi un citi darbinieki un kas valstu delegācijām nodrošina iespēju atbilstoši izmantot Komitejas infrastruktūru. Ģenerālsekretārs dod valstu delegācijām iespēju organizēt sanāksmes pirms plenārsesijas vai plenārsesijas laikā.

9. pants

Politiskās grupas un neatkarīgie locekļi

1. Locekļi un aizvietotāji var veidot grupas, kas atspoguļo viņu politiskos uzskatus. Uzņemšanas kritērijus nosaka katras politiskās grupas reglaments.

2. Lai izveidotu politisko grupu, ir jābūt vismaz divdesmit locekļiem vai aizvietotājiem, kas pārstāv vismaz trīs dalībvalstis, astoņpadsmit locekļiem vai aizvietotājiem, kas pārstāv vismaz četras dalībvalstis, vai sešpadsmit locekļiem vai aizvietotājiem, kas pārstāv vismaz piecas dalībvalstis, no kuriem vismaz pusei noteikti ir jābūt locekļiem. Loceklis vai viņa aizvietotājs var būt tikai vienā politiskajā grupā. Politisko grupu likvidē, ja tās locekļu skaits vairs nav pietiekams.

3. Komitejas priekšsēdētāju ar paziņojumu informē par politiskās grupas izveidi, likvidāciju vai citām izmaiņām. Paziņojumā par politiskās grupas izveidi norāda grupas nosaukumu, tās locekļus un biroja sastāvu.

4. Katrai politiskajai grupai ir sekretariāts, kura darbinieki ir ģenerālsekretariāta darbinieki. Politiskās grupas var iesniegt priekšlikumus iecēlējinstitūcijai attiecībā uz savu sekretariātu darbiniekiem, viņu pieņemšanu darbā, pakāpes paaugstināšanu vai līguma pagarināšanu. Iecēlējinstitūcija pieņem lēmumu pēc tam, kad uzklausījusi politiskās grupas priekšsēdētāju.

5. Ģenerālsekretārs piešķir politiskajām grupām un to struktūrvienībām atbilstošus resursus sanāksmēm, aktivitātēm, publikācijām un sekretariāta darbam. Katras politiskās grupas resursi precizēti budžetā. Politiskās grupas un to sekretariāts var atbilstīgi izmantot Komitejas infrastruktūru.

6. Politiskās grupas un to biroji var organizēt sanāksmes tieši pirms plenārsesijas vai arī tās laikā. Divas reizes gadā politiskās grupas var sanākt uz ārpuskārtas sanāksmi. Aizvietotājiem, kas piedalās šajās sanāksmēs, ceļa un uzturēšanās izdevumus atlīdzina, ja viņi pārstāv kādu savas politiskās grupas locekli.

7. Neatkarīgie locekļi saņem administratīvu atbalstu. Tā piešķiršanas noteikumus sagatavo Birojs pēc ģenerālsekretāra ieteikuma.

10. pants

Starpreģionālās grupas

Locekļi un aizvietotāji var veidot starpreģionālās grupas. Par to izveidošanu paziņo Komitejas priekšsēdētājam.

II DAĻA

KOMITEJAS SASTĀVS UN DARBĪBA

1. NODAĻA

Komitejas sasaukšana un izveide

11. pants

Pirmās sēdes sasaukšana

Pēc katras sastāva atjaunošanas reizi četros gados Komiteju sasauc tās gados vecākais loceklis, un tās pirmā sēde notiek ne vēlāk kā viena mēneša laikā pēc tam, kad Padome ir iecēlusi tās locekļus. Pirmo sēdi vada vecākais no klātesošajiem locekļiem kā pagaidu priekšsēdētājs. Viņš izveido pagaidu Biroju, kurā bez viņa ir četri gados jaunākie klātesošie locekļi un Komitejas ģenerālsekretārs.

12. pants

Komitejas izveide un pilnvaru pārbaude

1. Pirmās sēdes laikā pagaidu priekšsēdētājs Komitejai dara zināmu Padomes paziņojumu par locekļu iecelšanu. Pirms paziņojuma par Komitejas izveidi jaunajam pilnvaru termiņam viņš var veikt locekļu iecelšanas un locekļu pilnvaru pārbaudi, ja viņam tas tiek prasīts.

2. Pagaidu Birojs turpina darbu līdz Biroja locekļu vēlēšanu rezultātu paziņošanai.

2. NODAĻA

Pilnsaspulce

13. pants

Pilnsapulces pamatuzdevumi

Komiteja tiekas pilnsapulcē. Pilnsapulces īpašie pamatuzdevumi ir šādi:

a) pieņemt atzinumus, ziņojumus un rezolūcijas;

b) apstiprināt Komitejas ieņēmumu un izdevumu novērtējuma projektus;

c) apstiprināt Komitejas politisko programmu katra pilnvaru termiņa sākumā;

d) ievēlēt priekšsēdētāju, priekšsēdētāja pirmo vietnieku un pārējos Biroja locekļus;

e) izveidot komisijas;

f) apstiprināt un pārskatīt Komitejas Reglamentu.

14. pants

Pilnsapulces sasaukšana

1. Komitejas priekšsēdētājs sasauc pilnsapulci vismaz vienu reizi ceturksnī. Birojam ir jānosaka plenārsēžu kalendārs iepriekšējā gada trešā ceturkšņa laikā. Plenārsesija var ilgt vienu vai vairākas dienas.

2. Ja vismaz viena ceturtdaļa locekļu rakstveidā to pieprasa, priekšsēdētājam ir jāsasauc ārpuskārtas plenārsesija, kurai jānotiek ne agrāk kā vienu nedēļu un ne vēlāk kā vienu mēnesi pēc šā lūguma iesniegšanas. Lūgumā jābūt precizētam jautājumam, kas jāizskata ārpuskārtas plenārsesijā. Tās darba kārtībā nedrīkst iekļaut nevienu citu jautājumu.

15. pants

Plenārsesijas darba kārtība

1. Birojs sagatavo provizorisko darba kārtības projektu, kurā ir iekļauts provizorisks saraksts ar nākamajā plenārsesijā apspriežamo atzinumu, ziņojumu vai rezolūciju projektiem, kā arī visus pārējos dokumentus, par kuriem jāpieņem lēmums.

2. Vismaz četras nedēļas pirms plenārsesijas atklāšanas priekšsēdētājs locekļiem un viņu aizvietotājiem nosūta darba kārtības projektu, pievienojot darba kārtībā minētos dokumentus, par kuriem jāpieņem lēmums; sesijas dokumentus locekļiem un aizvietotājiem nosūta viņu oficiālajā valodā. Vienlaicīgi tiek nodrošināta šo dokumentu pieejamība arī elektroniskā formātā.

3. Principā atzinumu, ziņojumu un rezolūciju projektus ieraksta darba kārtībā tādā secībā, kādā tos apstiprinājušas komisijas vai arī kādā tie tika iesniegti saskaņā ar Reglamentu, ievērojot darba kārtības punktu secības atbilstību to saturam.

4. Dažos attiecīgi pamatotos izņēmumu gadījumos, kad nav iespējams ievērot 2. punktā noteikto termiņu, priekšsēdētājs var iekļaut darba kārtības projektā dokumentu, par kuru jāpieņem lēmums, ar nosacījumu, ka attiecīgais teksts ir nosūtīts locekļiem un aizvietotājiem viņu oficiālajā valodā vismaz vienu nedēļu pirms plenārsesijas atklāšanas. Uz lēmuma dokumenta vāka ir jānorāda šīs procedūras izmantošanas iemesls.

5. Darba kārtības projekta izmaiņas ir jāiesniedz ģenerālsekretāram rakstveidā ne vēlāk kā trīs darba dienas pirms plenārsesijas atklāšanas.

6. Sēdē pirms plenārsesijas atklāšanas Birojs apstiprina galīgo darba kārtības projektu. Šīs sēdes laikā ir iespējams ar divu trešdaļu balsu vairākumu iekļaut darba kārtībā steidzamos vai aktuālos jautājumus, kuru izskatīšana nav atliekama uz nākamo plenārsesiju.

16. pants

Plenārsesijas atklāšana

Priekšsēdētājs atklāj plenārsesiju un nodod apstiprināšanai darba kārtības galīgo projektu.

17. pants

Publiskums, uzaicinātās personas un vieslektori, aktualitāšu stunda

1. Plenārsesijas sēdes ir atklātas, ja vien pilnsapulce nelemj citādi par visu sesiju kopumā vai arī par kādu noteiktu darba kārtības punktu.

2. Eiropas Parlamenta, Padomes un Komisijas pārstāvji var piedalīties plenārsesijās. Viņus var uzaicināt uzstāties.

3. Pēc Biroja pieprasījuma vai pēc savas iniciatīvas priekšsēdētājs var uzaicināt ar Komiteju nesaistītas augstas amatpersonas piedalīties plenārsesijās un uzstāties tajās. Pēc uzstāšanās var sekot vispārēja diskusija, kuras laikā piemēro vispārējos noteikumus par uzstāšanās laiku.

4. Saskaņā ar 15. panta 1. un 6. punktu Birojs var piedāvāt pilnsapulcei noturēt vispārēju diskusiju par aktuāliem politiskiem jautājumiem, kas skar reģionālās un vietējās pašvaldības (“aktualitāšu stunda”). Tai piemēro vispārējos noteikumus par uzstāšanās laiku.

18. pants

Uzstāšanās laiks

1. Plenārsesijas sākumā pilnsapulce pēc Biroja ieteikuma nosaka uzstāšanās laiku, kas paredzēts katram darba kārtības punktam. Plenārsesijas laikā priekšsēdētājs pēc savas iniciatīvas vai pēc kāda locekļa lūguma var pieņemt lēmumu par uzstāšanās laika ierobežošanu.

2. Pēc Biroja ierosinājuma priekšsēdētājs var piedāvāt pilnsapulcei, debatējot par vispārīgiem jautājumiem vai konkrētiem tematiem, sadalīt uzstāšanās laiku starp politiskajām grupām un valstu delegācijām.

3. Parasti uzstāšanās laiks ir ierobežots līdz divām minūtēm komentāriem par protokolu, priekšlikumiem attiecībā uz procedūru, ierosinājumiem grozīt galīgo darba kārtības projektu vai darba kārtību.

4. Gadījumā, ja runātājs pārsniedz viņam atvēlēto uzstāšanās laiku, priekšsēdētājs var pēc brīdinājuma viņa uzstāšanos pārtraukt.

5. Loceklis var iesniegt pieprasījumu slēgt debates, ko priekšsēdētājs iesniedz balsošanai.

19. pants

Runātāju saraksts

1. Locekļi, kuri lūdz vārdu, tiek ierakstīti runātāju sarakstā saņemto pieprasījumu rindas kārtībā. Priekšsēdētājs piešķir vārdu, pamatojoties uz šo sarakstu. Viņš seko, lai iespēju robežās tiktu uzklausīti runātāji, kas pārstāv dažādas politiskās ievirzes un dažādu valstu delegācijas.

2. Pēc viņu pieprasījuma kompetentās komisijas ziņotājam, kā arī politisko grupu un valstu delegāciju pārstāvjiem, ja viņi vēlas izteikties savas grupas vai delegācijas vārdā, var dot iespēju uzstāties pirmajiem.

3. Bez priekšsēdētāja atļaujas neviens nedrīkst izteikties vairāk kā divas reizes par vienu un to pašu tematu. Tomēr iesaistīto komisiju priekšsēdētāji un ziņotāji tiek uzklausīti pēc viņu pieprasījuma; uzstāšanās laiku nosaka priekšsēdētājs.

20. pants

Priekšlikumi attiecībā uz procedūru

1. Loceklim, kas vēlas iesniegt priekšlikumu attiecībā uz procedūru vai pievērst priekšsēdētāja uzmanību Reglamenta neievērošanai, ir jādod iespēja uzstāties. Priekšlikumam jābūt saistītam ar diskusiju tematu vai darba kārtību.

2. Uzstāšanās pieprasījumam par priekšlikumu attiecībā uz procedūru tiek dota priekšroka attiecībā pret citiem.

3. Priekšsēdētājs nekavējoties pieņem lēmumu par priekšlikumu attiecībā uz procedūru, pamatojoties uz Reglamentu, un to paziņo tūlīt pēc priekšlikuma izteikšanas. Par šo jautājumu nebalso.

21. pants

Kvorums

1. Pilnsapulcē ir kvorums, ja tajā piedalās vairāk nekā puse tās locekļu. Kvorumu pārbauda, ja to pieprasa vismaz viens loceklis un ja par prasību pārbaudīt kvorumu ir nobalsojuši vismaz piecpadsmit locekļi. Ja kvoruma pārbaudi nepieprasa, visas balsis ir derīgas neatkarīgi no klātesošo skaita. Pirms kvoruma pārbaudes priekšsēdētājs var izlemt pārtraukt sēdi ne ilgāk kā uz desmit minūtēm. Locekļus, kas ir prasījuši šo pārbaudi, skaitīšanas nolūkā uzskata par klātesošiem, pat ja viņi vairs neatrodas telpā. Ja klātesošo locekļu skaits ir mazāks par piecpadsmit, priekšsēdētājs var pieņemt lēmumu, ka nav vajadzīgā kvoruma.

2. Ja konstatē, ka nav kvoruma, visus darba kārtības jautājumus, par kuriem jābalso, atliek uz nākamo sēdes dienu, kad pilnsapulce neatkarīgi no klātesošo locekļu skaita var nobalsot par tiem punktiem, kuru izskatīšana tika atlikta.

22. pants

Balsošana

1. Pilnsapulce lēmumu pieņem ar balsu vairākumu, ja vien Reglaments nenosaka citādi.

2. Derīgi balsošanas veidi ir “par”, “pret” un “atturos”. Balsu vairākuma aprēķinam skaita tikai balsis “par” un “pret”. Ja balsu skaits ir vienāds, uzskata, ka balsošanai iesniegtais dokuments vai priekšlikums nav pieņemts.

3. Ja balsu skaitīšanas rezultāts tiek apšaubīts, tad atkārtotu balsošanu var noteikt priekšsēdētājs vai var pieprasīt jebkurš loceklis ar nosacījumu, ka vismaz piecpadsmit locekļu nobalso par atkārtotu balsošanu.

4. Pēc priekšsēdētāja priekšlikuma pilnsapulce var izlemt veikt balsošanu pēc saraksta.

5. Balsojumi, kas attiecas uz personām, notiek aizklāti.

6. Priekšsēdētājs jebkurā brīdī var izlemt, ka balsošanu izdara, izmantojot elektronisko balsošanas iekārtu.

23. pants

Grozījumu iesniegšana

1. Vienīgi locekļi un atbilstoši pilnvaroti aizvietotāji var rakstveidā iesniegt grozījumus dokumentiem, par kuriem jāpieņem lēmums.

2. Grozījumi dokumentiem, par kuriem jāpieņem lēmums, jāiesniedz vismaz sešiem locekļiem vai atbilstoši pilnvarotiem aizvietotājiem, norādot viņu vārdus, izņemot gadījumus, kas noteikti 26. panta 1. punkta pirmajā teikumā. Valstu delegācijas, kurās ir mazāk par sešiem locekļiem, drīkst iesniegt grozījumus, ja tos iesnieguši visi delegācijas locekļi vai to atbilstoši pilnvaroti aizvietotāji, norādot viņu vārdus.

3. Ģenerālsekretāram grozījumi ir jāsaņem ne vēlāk kā septiņas darba dienas pirms plenārsesijas atklāšanas, un tiem jābūt pieejamiem elektroniski, tiklīdz tie ir iztulkoti, bet ne vēlāk kā divas darba dienas pirms plenārsesijas atklāšanas. Gadījumos, kad tiek piemērots 15. panta 4. punkts, priekšsēdētājs var izlemt pārcelt beigu termiņu grozījumu iesniegšanai līdz trīs darba dienām pirms plenārsesijas atklāšanas. Šie termiņi nav piemērojami grozījumiem attiecībā uz 15. panta 6. punktā minētajiem steidzamiem jautājumiem.

4. Visus grozījumus locekļiem izsniedz pirms plenārsesijas.

24. pants

Grozījumu izskatīšana

1. Ja dokumentam, par kuru jāpieņem lēmums, ir iesniegti vairāk nekā divdesmit grozījumu, Birojs vai pilnsapulce var to nosūtīt atbildīgajai komisijai atkārtotai izskatīšanai. Šis nosacījums neattiecas uz dokumentiem, par kuriem jāpieņem lēmums un kuru pieņemšana nav atliekama.

2. Ja attiecībā uz kādu dokumenta daļu iesniegts viens vai vairāki grozījumi, priekšsēdētājs, ziņotājs vai grozījumu autori debašu laikā var ierosināt kompromisa grozījumus. Par šiem grozījumiem balso prioritārā kārtībā, ja vien kāds no sākotnējo grozījumu autoriem neiebilst, un pieņemtie grozījumi atceļ visus grozījumus, uz kuru pamata panākts kompromiss.

3. Par grozījumiem balso dokumenta punktu secībā. Priekšsēdētājs var pieprasīt balsojumu kopumā par tiem grozījumiem, kuriem ir līdzīgs saturs vai mērķis.

4. Ziņotājs var iesniegt to viņa atzinuma projektam vai ziņojumam iesniegto grozījumu sarakstu, kurus viņš iesaka pieņemt. Ja ir sagatavots balsošanas ieteikums, priekšsēdētājs var rīkot vienu balsošanu par visiem tajā iekļautajiem grozījumiem. Jebkurš loceklis var apstrīdēt balsošanas ieteikumu; šādā gadījumā viņam ir jānorāda, par kādiem grozījumiem jābalso atsevišķi.

5. Grozījumi ir prioritāri attiecībā pret tekstu, kuru tie groza, un par tiem balso vispirms.

6. Gadījumā, ja divi vai vairāki grozījumi attiecas uz vienu teksta daļu un savstarpēji izslēdz viens otru, tad prioritārs ir grozījums, kas visvairāk atšķiras no oriģinālteksta, un par to jābalso vispirms.

7. Galīgais balsojums ir par tekstu kopumā un ietver iespējamos grozījumus. Atzinums, kurš neiegūst balsu vairākumu, tiek nosūtīts atpakaļ kompetentajai komisijai vai zaudē spēku.

25. pants

Steidzamie atzinumi un ziņojumi

Steidzamos gadījumos, kad Padomes, Komisijas vai Eiropas Parlamenta noteikto termiņu nav iespējams ievērot, izmantojot parastajo kārtību, un ja kompetentā komisija ir vienprātīgi pieņēmusi atzinuma vai ziņojuma projektu, priekšsēdētājs projektu nosūta Padomei, Komisijai un Eiropas Parlamentam informācijai. Atzinuma vai ziņojuma projektu iesniedz nākamajai plenārsesijai, lai to pieņemtu bez grozījumiem. Visos dokumentos, kas attiecas uz minēto atzinumu vai ziņojumu, jānorāda, ka tam tiek piemērota izskatīšana steidzamā kārtā.

26. pants

Vienkāršota kārtība

1. Atzinumu vai ziņojumu projektus, kas (vadošajā) komisijā pieņemti ar vienprātīgu lēmumu, iesniedz pilnsapulcei apstiprināšanai, ja vien saskaņā ar 23. panta 3. punkta pirmo teikumu vismaz trīsdesmit divi locekļi vai to atbilstoši pilnvaroti aizvietotāji, vai politiskā grupa nav iesnieguši grozījumu attiecībā uz to. Šādā gadījumā pilnsapulce attiecīgo grozījumu izskata. Ar atzinuma vai ziņojuma projektu iepazīstina pilnsapulcē un par to var noturēt debates. To nosūta locekļiem vienlaicīgi ar darba kārtības projektu.

2. Ja (vadošā) komisija, kurai uzticēts izskatīt priekšlikumu, uzskata, ka Komitejai nav iemesla izteikt piezīmes vai ieteikt grozījumus, tā var piedāvāt neizvirzīt nekādus iebildumus. Priekšlikumu iesniedz pilnsapulcē pieņemšanai bez debatēm.

27. pants

Plenārsesijas slēgšana

Pirms plenārsesijas slēgšanas priekšsēdētājs paziņo nākamās sesijas datumu un vietu, kā arī jau zināmos darba kārtības punktus.

3. NODAĻA

Birojs un priekšsēdētājs

28. pants

Biroja sastāvs

Biroja sastāvā ietilpst:

a) priekšsēdētājs;

b) priekšsēdētāja pirmais vietnieks;

c) pa vienam priekšsēdētāja vietniekam no katras dalībvalsts;

d) 27 citi locekļi;

e) politisko grupu priekšsēdētāji.

Izņemot priekšsēdētāja, priekšsēdētāja pirmā vietnieka amatu, kā arī politisko grupu priekšsēdētāju vietas, Biroja locekļu vietas starp valstu delegācijām sadala šādi:

— trīs vietas: Vācijai, Apvienotajai Karalistei, Francijai, Itālijai, Spānijai, Polijai,

— divas vietas: Nīderlandei, Grieķijai, Čehijai, Beļģijai, Ungārijai, Portugālei, Zviedrijai, Austrijai, Slovākijai, Dānijai, Somijai, Īrijai, Lietuvai, Rumānijai, Bulgārijai,

— viena vieta: Latvijai, Slovēnijai, Igaunijai, Kiprai, Luksemburgai, Maltai.

29. pants

Biroja locekļu pārstāvji

1. Katras valsts delegācija to pārstāvošajam Biroja loceklim, izņemot priekšsēdētāju un priekšsēdētāja pirmo vietnieku, no sava vidus ieceļ citu locekli vai aizvietotāju par viņa pārstāvi ad personam.

2. Katra politiskā grupa no tās locekļu vidus ieceļ sava priekšsēdētāja pārstāvi ad personam – citu locekli vai aizvietotāju.

3. Ad personam pārstāvim ir tiesības piedalīties sanāksmēs, uzstāties un balsot tajās vienīgi tad, ja viņš pārstāv attiecīgo Biroja locekli. Pirms attiecīgās sēdes par balsstiesību deleģēšanu rakstveidā ir jāinformē ģenerālsekretārs.

30. pants

Vēlēšanu norise

1. Pilnsapulce Biroju ievēl uz diviem gadiem.

2. Vēlēšanas noris pagaidu priekšsēdētāja vadībā saskaņā ar 11. un 12. pantā noteikto kārtību. Visas kandidatūras ir rakstveidā jāiesniedz ģenerālsekretāram ne vēlāk kā vienu stundu pirms plenārsesijas sākuma. Vēlēšanas notiek tikai tad, ja ir klāt vismaz divas trešdaļas locekļu.

31. pants

Priekšsēdētāja un priekšsēdētāja pirmā vietnieka vēlēšanas

1. Pirms vēlēšanām kandidāti uz priekšsēdētāja un priekšsēdētāja pirmā vietnieka amatiem var vērsties pie pilnsapulces ar īsu uzrunu. Kandidātu uzstāšanās ilgums ir vienāds, un to nosaka pagaidu priekšsēdētājs.

2. Priekšsēdētāja un priekšsēdētāja pirmā vietnieka vēlēšanas notiek atsevišķi. Viņus ievēl aizklātā balsošanā ar balsu vairākumu.

3. Derīgs balsojums ir “par” vai “atturos”. Lai aprēķinātu, vai sasniegts balsu vairākums, skaita vienīgi balsis “par”.

4. Ja neviens kandidāts pirmajā vēlēšanu kārtā nesaņem balsu vairākumu, veic balsošanas otro kārtu, kurā par ievēlētu uzskata to kandidātu, kas saņem visvairāk balsu. Ja balsis sadalās vienādi, lēmumu pieņem ar izlozes palīdzību.

32. pants

Biroja locekļu vēlēšanas

1. Var sastādīt kopīgu kandidātu sarakstu no valstu delegācijām, kas izvirza tikai vienu kandidātu uz tām paredzēto vietu Birojā. Šo sarakstu var pieņemt vienā balsojumā ar balsu vairākumu.

Ja kopīgais kandidātu saraksts netiek pieņemts vai ja kādas valsts kandidātu skaits pārsniedz attiecīgajai delegācijai paredzēto vietu skaitu Birojā, tad par katru šo kandidātu balso atsevišķi; šādā gadījumā saskaņā ar 30. pantu un 31. panta 2. līdz 4. punktu piemēro noteikumus par priekšsēdētāja un priekšsēdētāja pirmā vietnieka ievēlēšanu.

2. Lai ievēlētu Biroja locekļus – politisko grupu priekšsēdētājus, pieņemšanai pilnsapulcē tiek iesniegts kandidātu saraksts.

33. pants

Pārstāvju vēlēšanas

Ievēlot Biroja locekļa kandidātu, automātiski ievēl arī viņa pārstāvi ad personam.

34. pants

Vēlēšanas vakantu vietu aizpildīšanai Birojā

Gadījumos, kad Biroja loceklis vai viņa pārstāvis ad personam izbeidz darbību Komitejā vai arī atkāpjas no darba Birojā, uz atlikušo pilnvaru termiņu viņu nomaina saskaņā ar 28.–33. pantu. Jaunos Biroja locekļus vakanto vietu aizpildīšanai ievēl pilnsapulce. Vēlēšanas vada priekšsēdētājs vai viņa pārstāvis saskaņā ar 37. panta 3. punkta nosacījumiem.

35. pants

Biroja pamatuzdevumi

Birojam ir šādi uzdevumi:

a) politiskās programmas izstrādāšana un iesniegšana pilnsapulcei tā pilnvaru termiņa sākumā un tās izpildes kontrole. Pilnvaru termiņa beigās Birojs sniedz pilnsapulcei ziņojumu par politiskās programmas izpildi;

b) pilnsapulces un komisiju darba organizēšana un koordinēšana;

c) komisiju iesniegto ikgadējo darba plānu apstiprināšana;

d) vispārīga atbildība par finanšu, organizatoriskām un administratīvām lietām, kas attiecas uz locekļiem un aizvietotājiem, par Komitejas un tās ģenerālsekretariāta iekšējo struktūru, ieskaitot organigrammu un Komitejas struktūrvienības;

e) Birojs ir tiesīgs: — izveidot darba grupas, kas sastāv no tā locekļiem vai citiem Komitejas locekļiem, kas to konsultē īpašos jautājumos; minēto darba grupu sastāvā var būt līdz astoņiem locekļiem, — uzaicināt piedalīties sēdēs citus Komitejas locekļus sakarā ar viņu kompetenci attiecīgajā jautājumā vai ieņemamo amatu, kā arī ar Komiteju nesaistītas personas;

f) ģenerālsekretāra citu 62. pantā uzskaitīto ierēdņu un darbinieku pieņemšana darbā;

g) Komitejas paredzamo ieņēmumu un izdevumu novērtējuma projektu iesniegšana pilnsapulcei atbilstoši 64. pantam;

h) atļauju piešķiršana izbraukuma sanāksmju rīkošanai;

i) lēmumu pieņemšana attiecībā uz darba grupu un kopā ar kandidātvalstīm veidoto apvienoto konsultatīvo komiteju sastāvu un darbības nosacījumiem.

36. pants

Biroja sasaukšana, kvorums un lēmumu pieņemšana

1. Priekšsēdētājs sasauc Biroju un nosaka sēdes dienu un darba kārtību, saskaņojot to ar priekšsēdētāja pirmo vietnieku. Biroja sēdes notiek vismaz reizi ceturksnī vai divu nedēļu laikā no brīža, kad ir saņemts rakstisks pieprasījums no vismaz vienas ceturtdaļas tā locekļu.

2. Biroja sēdē ir kvorums, ja piedalās vismaz puse tā locekļu. Kvorumu pārbauda, ja to pieprasa kāds no locekļiem un ja par pieprasījumu pārbaudīt kvorumu nobalsojuši vismaz seši locekļi. Ja kvoruma pārbaudi nepieprasa, visas balsis ir derīgas neatkarīgi no klātesošo skaita. Ja konstatē, ka kvoruma nav, Birojs var turpināt apspriedi, bet balsošanu pārceļ uz nākamo sēdi.

3. Lēmumus pieņem ar balsu vairākumu, ja vien šis Reglaments nenosaka citādi. Piemēro 22. panta 2. punktā ietvertos nosacījumus.

4. Lai sagatavotu Biroja lēmumus, priekšsēdētājs dod uzdevumu ģenerālsekretāram izstrādāt attiecīgus diskusijas dokumentus un ieteikumus lēmuma pieņemšanai par katru apspriežamo jautājumu; šos dokumentus pievieno darba kārtības projektam.

5. Locekļiem jāsaņem minētie dokumenti vismaz desmit dienas pirms sēdes sākuma. Grozījumi attiecībā uz Biroja dokumentiem ir jāiesniedz rakstveidā ģenerālsekretāram ne vēlāk kā trīs darba dienas pirms Biroja sēdes sākuma, un grozījumiem jābūt pieejamiem elektroniski, tiklīdz tie ir iztulkoti.

37. pants

Priekšsēdētājs

1. Priekšsēdētājs vada Komitejas darbu.

2. Priekšsēdētājs pārstāv Komiteju. Šīs pilnvaras viņš var deleģēt.

3. Priekšsēdētāja prombūtnes laikā priekšsēdētāju pārstāv priekšsēdētāja pirmais vietnieks, priekšsēdētāja pirmā vietnieka prombūtnes laikā priekšsēdētāju pārstāv kāds no pārējiem priekšsēdētāja vietniekiem.

Atzinumi, ziņojumi un rezolūcijas – Procedūra Birojā

38. pants

Atzinumu juridiskais pamats

Komiteja pieņem atzinumus saskaņā ar EK Līguma 265. pantu:

a) pēc Komisijas vai Padomes pieprasījuma – EK Līgumā paredzētajos gadījumos vai pārējos gadījumos pēc šo iestāžu vai Eiropas Parlamenta pieprasījuma;

b) pēc savas iniciatīvas;

c) ja atzinums saskaņā ar EK Līguma 262. pantu ir pieprasīts Ekonomikas un sociālo lietu komitejai un Reģionu komiteja uzskata, ka ar attiecīgo jautājumu saistās specifiskas reģionālās intereses.

39. pants

Atzinumi un ziņojumi – Atbildīgās komisijas iecelšana

1. Ja no Padomes, Komisijas vai Eiropas Parlamenta ir saņemts atzinuma izstrādes pieprasījums, priekšsēdētājs to nosūta kompetentajām komisijām, par to informējot Biroju nākamajā sēdē.

2. Ja atzinuma vai ziņojuma temats ietilpst vairāk nekā vienas komisijas kompetencē, priekšsēdētājs ieceļ vienu komisiju par vadošo un nepieciešamības gadījumā piedāvā Birojam tādas darba grupas izveidi, kurā būtu iesaistīto komisiju pārstāvji.

3. Komisija, kas nepiekrīt priekšsēdētāja saskaņā ar šā panta 1. un 2. punktu pieņemtajam lēmumam, ar sava priekšsēdētāja starpniecību var iesniegt pieprasījumu Biroja lēmuma pieņemšanai.

40. pants

Galvenā ziņotāja iecelšana

1. Gadījumā, ja iesaistītā komisija nevar izstrādāt atzinuma vai ziņojuma projektu Padomes, Komisijas vai Eiropas Parlamenta noteiktajos termiņos, Birojs var piedāvāt pilnsapulcei iecelt galveno ziņotāju, kura pienākums ir iesniegt atzinuma projektu vai ziņojumu tieši pilnsapulcei.

2. Gadījumā, ja Padomes, Komisijas vai Eiropas Parlamenta noteiktais termiņš neļauj nodrošināt galvenā ziņotāja iecelšanu Komitejas pilnsapulcē, priekšsēdētājs var viņu iecelt pats, informējot par to pilnsapulci nākamajā sēdē.

3. Abos gadījumos iesaistītā komisija tiekas, tiklīdz tas ir iespējams, lai organizētu vispārīgas ievirzes debates par atzinuma vai ziņojuma projektu.

41. pants

Pašiniciatīvas atzinumi un ziņojumi

1. Pašiniciatīvas atzinumu un ziņojumu izstrādes pieprasījumus Birojā var iesniegt trīs tā locekļi, komisija ar tās priekšsēdētāja starpniecību vai trīsdesmit divi Komitejas locekļi. Pieprasījumus iesniedz Birojam, pievienojot motivāciju un visus citus diskusiju dokumentus, kas minēti 36. panta 4. punktā, un iespēju robežās pirms ikgadējā darba plāna pieņemšanas.

2. Birojs lemj par pašiniciatīvas atzinumu un ziņojumu izstrādi ar trīs ceturtdaļu balsu vairākumu. Atzinumus un ziņojumus saskaņā ar 39. pantu nodod attiecīgajai kompetentajai komisijai. Priekšsēdētājs informē pilnsapulci par visiem Biroja lēmumiem attiecībā uz pašiniciatīvas atzinumu vai ziņojumu izstrādi un tās uzticēšanu attiecīgajai komisijai.

3. Šis pants piemērojams analogi 38. panta c) punktā minētajiem atzinumiem.

42. pants

Rezolūciju iesniegšana

1. Rezolūcijas drīkst iekļaut darba kārtībā tikai tad, ja tās attiecas uz tematiem, kas ir saistīti ar Eiropas Savienības darbības jomām, skar svarīgus reģionālo un vai vietējo pašvaldību jautājumus un ir aktuālas.

2. Rezolūciju projektus vai rezolūcijas izstrādes pieprasījumus Komitejai iesniedz vismaz trīsdesmit divi locekļi vai politiskā grupa. Visi projekti vai pieprasījumi jāiesniedz Birojam rakstveidā, minot locekļu vārdus un uzvārdus vai norādot politisko grupu, kas to atbalsta. Ģenerālsekretāram tie jāsaņem ne vēlāk kā trīs darba dienas pirms Biroja sēdes.

3. Ja Birojs izlemj, ka Komitejai ir jāizstrādā rezolūcijas projekts vai jāreaģē uz rezolūcijas izstrādes pieprasījumu, tas var:

a) ierakstīt rezolūcijas projektu plenārsesijas darba kārtības projektā saskaņā ar 15. panta 1. punktu;

b) vai iecelt kompetentu komisiju rezolūcijas izstrādāšanai noteiktā termiņā atbilstoši atzinumu un ziņojumu izstrādes kārtībai. Šajā gadījumā netiek piemēroti 50. panta nosacījumi;

c) steidzamā gadījumā saskaņā ar 15. panta 6. punkta otro teikumu ierakstīt rezolūcijas projekta izskatīšanu nākamās plenārsesijas darba kārtībā. Rezolūcijas teksts tiek izskatīts otrajā sesijas dienā.

4. Rezolūciju projektus, kas attiecas uz neparedzētiem notikumiem, kuri risinās pēc 2. punktā noteikto termiņu izbeigšanās (īpaši steidzamās rezolūcijas), un atbilst 1. punktam, drīkst iesniegt ne vēlāk kā trīs stundas pirms Biroja sēdes. Ja Birojs konstatē, ka ierosinājums tieši skar Komitejas uzdevumus, to izskata saskaņā ar 3. punkta c) apakšpunktu. Ikviens loceklis plenārsesijas laikā var iesniegt grozījumus īpaši steidzamiem rezolūciju projektiem.

43. pants

Atzinumu, ziņojumu un rezolūciju izplatīšana

Biroja pienākums ir veicināt Komitejas pieņemto atzinumu, ziņojumu un rezolūciju izplatīšanu un iepazīstināšanu ar tiem.

4. NODAĻA

Komisijas

44. pants

Sastāvs un kompetences jomas

1. Katra četru gadu pilnvaru termiņa sākumā pilnsapulce izveido komisijas, kas ir atbildīgas par dokumentu sagatavošanu. Pēc Biroja ieteikuma pilnsapulce pieņem lēmumu par komisiju sastāvu un to kompetences jomām.

2. Komisiju sastāvs atspoguļo dalībvalstu pārstāvību Komitejā.

3. Komitejas locekļiem jāpiedalās vismaz vienas un ne vairāk kā divu komisiju darbā. Birojs var paredzēt arī izņēmuma gadījumus attiecībā uz locekļiem no to valstu delegācijām, kuru locekļu skaits ir mazāks par komisiju skaitu.

45. pants

Priekšsēdētājs un priekšsēdētāja vietnieki

1. Pirmajā sanāksmē katra komisija no savu locekļu vidus izvirza priekšsēdētāju un priekšsēdētāja pirmo vietnieku un nepieciešamības gadījumā ne vairāk kā divus priekšsēdētāja vietniekus.

2. Kandidāti tiek ievēlēti bez balsošanas, ja viņu skaits sakrīt ar paredzēto amatu skaitu. Ja tas tā nav vai ja to pieprasa viena sestdaļa komisijas locekļu, komisijas priekšsēdētāju un priekšsēdētāja vietnieku(-us) ievēl saskaņā ar 31. panta 2.–4. punktā aprakstītajiem nosacījumiem par Komitejas priekšsēdētāja un priekšsēdētāja pirmā vietnieka ievēlēšanu.

3. Ja kāds no locekļiem pārtrauc savu darbību Komitejā vai arī atkāpjas no komisijas priekšsēdētāja vai priekšsēdētāja vietnieka amata, vakanci aizpilda saskaņā ar šajā punktā aprakstīto procedūru.

46. pants

Komisiju pamatuzdevumi

1. Atbilstoši kompetences jomām, ko saskaņā ar 44. pantu komisijām piešķir pilnsapulce, tās apspriež Kopienas politikas. To uzdevums ir izstrādāt atzinumu, ziņojumu un rezolūciju projektus, ko pēc tam iesniedz apstiprināšanai pilnsapulcē.

2. Tās izstrādā savu ikgadējo darba plānu atbilstoši Komitejas politiskajām prioritātēm un iesniedz apstiprināšanai Birojā.

47. pants

Komisiju sasaukšana un darba kārtība

1. Komisijas sanāksmes datumu un darba kārtību nosaka tās priekšsēdētājs, to saskaņojot ar priekšsēdētāja pirmo vietnieku.

2. Komisiju sasauc tās priekšsēdētājs. Uzaicinājumu uz kārtējo sanāksmi un tās darba kārtību komisijas locekļiem nosūta vismaz četras nedēļas pirms paredzētā sanāksmes datuma.

3. Ja vismaz viena ceturtdaļa locekļu rakstveidā to pieprasa, priekšsēdētājam ir jāsasauc ārpuskārtas komisijas sanāksme, kurai jānotiek ne vēlāk kā četras nedēļas pēc prasības iesniegšanas. Ārpuskārtas sanāksmes darba kārtību nosaka locekļi, kuri ir iesnieguši prasību tās sasaukšanai. Darba kārtību locekļiem nosūta kopā ar uzaicinājumu uz sanāksmi.

4. Visi atzinuma projekti un citi apspriežamie dokumenti, kas jātulko un jāizsūta pirms sanāksmes, ir jāiesniedz komisijas sekretariātā vismaz piecas nedēļas pirms noteiktā sanāksmes datuma. Locekļiem tie jāsaņem ne vēlāk kā divas nedēļas pirms noteiktā datuma. Izņēmuma gadījumos priekšsēdētājs var mainīt minētos termiņus.

48. pants

Publiskums

1. Komisiju sanāksmes ir atklātas, izņemot gadījumu, kad kāda komisija lemj citādi attiecībā uz visu sanāksmi vai kādu atsevišķu darba kārtības punktu.

2. Eiropas Parlamenta, Padomes un Komisijas pārstāvjus, kā arī citas personas var uzaicināt piedalīties komisiju sanāksmēs un atbildēt uz locekļu jautājumiem.

49. pants

Atzinumu un ziņojumu izstrādes termiņi

1. Komisiju sagatavotos ziņojumu un atzinumu projektus iesniedz ES iestāžu kopējā darba grafikā paredzētajos termiņos. Viena atzinuma vai ziņojuma projekta izskatīšanai paredz ne vairāk kā divas sanāksmes, neskaitot pirmo sanāksmi, kas veltīta darba organizēšanai.

2. Izņēmuma kārtā Birojs ir tiesīgs atļaut papildu sanāksmes atzinuma projekta vai ziņojuma izskatīšanai vai pagarināt dokumenta iesniegšanas termiņu.

50. pants

Atzinumu un ziņojumu saturs

1. Komitejas atzinumā vai ziņojumā pausts Komitejas viedoklis un ieteikumi attiecībā uz izvirzīto tematu un, ja nepieciešams, sniegti konkrēti priekšlikumi attiecībā uz izmaiņām apspriežamajā dokumentā.

2. Izvērtējot apspriežamo dokumentu, atzinuma galvenajā daļā katrreiz, kad tas ir iespējams, jāatsaucas uz subsidiaritātes principu, kā arī jānovērtē dokumenta paredzamā ietekme uz administratīvo izpildi un vietējām un reģionālajām finansēm.

3. Ja nepieciešams, tiek sagatavots paskaidrojums, par kura izstrādi atbild ziņotājs. Par to nenotiek balsošana. Tam tomēr jāatbilst atzinuma tekstam, kas pieņemts balsojot.

51. pants

Ziņotāji

1. Lai izstrādātu atzinuma vai ziņojuma projektu, komisija pēc tās priekšsēdētāja ieteikuma ieceļ vienu vai – attiecīgi pamatotos gadījumos – divus ziņotājus.

2. Ieceļot ziņotājus, katra komisija nodrošina atzinumu un ziņojumu līdzsvarotu sadali.

3. Steidzamības gadījumā komisijas priekšsēdētājs ziņotāju var iecelt, piemērojot rakstveida procedūru. Priekšsēdētājs aicina komisijas locekļus trīs darba dienu laikā rakstveidā nosūtīt viņam iespējamos iebildumus izvirzītā ziņotāja iecelšanas sakarā. Iebildumu gadījumā priekšsēdētājs un priekšsēdētāja pirmais vietnieks pieņem kopēju lēmumu.

4. Priekšsēdētājs vai kāds no priekšsēdētāja vietniekiem, kas iecelts par ziņotāju, uz sava atzinuma vai ziņojuma projekta izskatīšanas laiku nodod sanāksmes vadību kādam no priekšsēdētāja vietniekiem vai, ja tas nav iespējams, vecākajam no klātesošajiem locekļiem.

52. pants

Darba grupas

1. Attiecīgi pamatotās situācijās komisijas ar Biroja piekrišanu var izveidot darba grupas. Tajās var būt arī citu komisiju locekļi.

2. Darba grupas locekli, kas nevar piedalīties sanāksmē, var pārstāvēt cits loceklis vai aizvietotājs, kas iekļauts attiecīgās darba grupas aizvietotāju sarakstā.

3. Katra darba grupa no tās locekļu vidus var izvirzīt priekšsēdētāju un priekšsēdētāja vietnieku.

53. pants

Eksperti

1. Komisijas locekļi var pieaicināt ekspertu, kas viņiem palīdz darbā.

2. Komisija var iecelt ekspertus, kas palīdz tās darbā vai arī tās izveidoto darba grupu darbā. Pēc priekšsēdētāja uzaicinājuma eksperti var piedalīties kā komisijas, tā kādas tās darba grupas sanāksmēs.

3. Vienīgi ziņotāja eksperti un komisijas uzaicinātie eksperti var saņemt ceļa un uzturēšanās izdevumu atlīdzību.

54. pants

Kvorums

1. Komisijas sanāksmē ir kvorums, ja ir ieradusies vairāk nekā puse komisijas locekļu.

2. Kvorumu pārbauda, ja to pieprasa kāds no locekļiem un ja par šo pieprasījumu nobalsojuši vismaz desmit locekļu. Ja kvoruma pārbaudi nepieprasa, visas balsis ir derīgas neatkarīgi no klātesošo skaita. Ja konstatē, ka kvorums nav sasniegts, komisija var turpināt apspriedi par pārējiem darba kārtības jautājumiem, kuros nav vajadzīga balsošana, bet atlikušo jautājumu apspriešanu un balsošanu par tiem pārceļ uz nākamo sanāksmi.

55. pants

Balsošana

1. Lēmumus pieņem ar balsu vairākumu, piemērojot 22. panta 2. punktu.

2. Ja komisija pārtrauc balsošanu par atzinumu, tai, lemjot par tekstu kopumā, ir tiesības ar balsu vairākumu pieņemt lēmumu par atkārtotu balsošanu attiecībā uz jau pieņemtām atzinuma daļām.

56. pants

Grozījumi

1. Paredzamie grozījumi jāiesniedz Komisijas sekretariātā ne vēlāk kā piecas darba dienas pirms sanāksmes. Izņēmuma kārtā priekšsēdētājs šo termiņu var mainīt.

2. Par grozījumiem balso, ievērojot atzinuma vai ziņojuma projekta punktu secību. Noslēgumā balso par dokumentu kopumā. Gadījumā, ja divi vai vairāki grozījumi attiecas uz vienu teksta daļu un savstarpēji izslēdz viens otru, tad prioritārs ir grozījums, kas visvairāk atšķiras no oriģinālteksta.

3. Komisijā pieņemto atzinumu vai ziņojumu tās priekšsēdētājs iesniedz Komitejas priekšsēdētājam.

57. pants

Atteikšanās no atzinuma vai ziņojuma izstrādes

Ja (vadošā) komisija, kurai Birojs uzticējis atzinuma vai ziņojuma izstrādi, uzskata, ka analizējamais dokuments neskar reģionālās vai vietējās intereses vai tam nav politiskas nozīmes, tā var pieņemt lēmumu neizstrādāt atzinumu vai ziņojumu par attiecīgo tematu.

58. pants

Rakstveida procedūra

1. Ārkārtas gadījumos komisijas priekšsēdētājs lēmuma par komisijas darbību pieņemšanai var izmantot rakstveida procedūru.

2. Priekšsēdētājs nosūta locekļiem lēmuma projektu un aicina viņus trīs darba dienu laikā rakstiski iesniegt viņam iespējamos iebildumus.

3. Ja iebildumus neiesniedz, lēmums ir pieņemts.

5. NODAĻA

Komitejas administrācija

59. pants

Ģenerālsekretariāts

1. Komitejai palīdz ģenerālsekretariāts.

2. Ģenerālsekretariātu vada ģenerālsekretārs.

3. Birojs pēc ģenerālsekretāra ierosinājuma nosaka ģenerālsekretariāta struktūru tā, lai tas spētu nodrošināt Komitejas un tās struktūrvienību darbu, kā arī palīdzēt Komitejas locekļiem īstenot viņu pilnvaras. Veicot šo darbu, Birojs nosaka pakalpojumus, ko administrācija sniedz locekļiem, valstu delegācijām, politiskajām grupām un neatkarīgajiem locekļiem.

4. Ģenerālsekretariāts sagatavo Komitejas struktūrvienību sēžu un sanāksmju protokolus.

60. pants

Ģenerālsekretārs

1. Ģenerālsekretāra uzdevums ir nodrošināt Biroja vai priekšsēdētāja pieņemto lēmumu izpildi saskaņā ar šo Reglamentu un spēkā esošajiem normatīvajiem aktiem. Viņš ar padomdevēja tiesībām piedalās Biroja sēdēs un protokolē šīs sēdes.

2. Ģenerālsekretārs pilda pienākumus priekšsēdētāja, kurš pārstāv Biroju, vadībā.

61. pants

Ģenerālsekretāra pieņemšana darbā

1. Birojs ģenerālsekretāru pieņem darbā ar divu trešdaļu locekļu balsu vairākumu un atbilstoši 2. pantam un Eiropas Kopienu Pārējo darbinieku nodarbināšanas kārtībai.

2. Ģenerālsekretāru pieņem darbā uz pieciem gadiem. Īpašos viņa darba līguma noteikumus izstrādā Birojs.

3. Iecēlējinstitūcijas pilnvaras noslēgt darba līgumu saskaņā ar Eiropas Kopienu Pārējo darbinieku nodarbināšanas kārtību attiecībā uz ģenerālsekretāru īsteno Birojs.

62. pants

Civildienesta noteikumi un Kopienu Pārējo darbinieku nodarbināšanas kārtība

1. Pilnvaras, kuras Eiropas Kopienu Civildienesta noteikumi piešķir iecēlējinstitūcijai, īsteno:

— attiecībā uz AD funkciju grupas 5. līdz 12. pakāpes ierēdņiem un AST funkciju grupas ierēdņiem – ģenerālsekretārs,

— attiecībā uz citiem ierēdņiem – Birojs pēc ģenerālsekretāra ierosinājuma.

2. Pilnvaras, kuras Eiropas Kopienu Pārējo darbinieku nodarbināšanas kārtība piešķir iestādei, kas kompetenta noslēgt darba līgumus, īsteno:

— attiecībā uz AD funkciju grupas 5. līdz 12. pakāpes pagaidu darbiniekiem un uz AST funkciju grupas pagaidu darbiniekiem – ģenerālsekretārs,

— attiecībā uz citiem pagaidu darbiniekiem – Birojs pēc ģenerālsekretāra ierosinājuma,

— attiecībā uz pagaidu darbiniekiem priekšsēdētāja vai priekšsēdētāja pirmā vietnieka personālajā birojā: — AD funkciju grupas 5. līdz 12. pakāpes pagaidu darbiniekiem, kā arī AST funkciju grupas pagaidu darbiniekiem – ģenerālsekretārs pēc priekšsēdētāja ierosinājuma, — attiecībā uz citu AD funkciju grupas pakāpju darbiniekiem – Birojs pēc priekšsēdētāja ierosinājuma. Priekšsēdētāja vai priekšsēdētāja pirmā vietnieka personālajā birojā pagaidu darbinieki pilda savus pienākumus līdz priekšsēdētāja vai priekšsēdētāja pirmā vietnieka pilnvaru beigām:

— attiecībā uz palīgdarbiniekiem, līgumdarbiniekiem, īpašajiem padomniekiem un vietējiem darbiniekiem – ģenerālsekretārs saskaņā ar Eiropas Kopienu Pārējo darbinieku nodarbināšanas kārtību.

63. pants

Finanšu un administratīvo lietu komisija

1. Birojs saskaņā ar 35. panta nosacījumiem izveido Finanšu un administratīvo lietu konsultatīvo komisiju, kas darbojas kāda Biroja locekļa vadībā.

2. Finanšu un administratīvo lietu komisijai ir šadi uzdevumi:

a) apspriest un pieņemt ģenerālsekretāra iesniegto paredzamo ieņēmumu un izdevumu novērtējuma provizorisko projektu saskaņā ar 64. panta nosacījumiem;

b) izstrādāt Biroja instrukciju un lēmumu projektus finansiālos, organizatoriskos un administratīvos jautājumos, tajā skaitā saistībā ar locekļiem un aizvietotājiem.

3. Finanšu un administratīvo lieto komisijas priekšsēdētājs pārstāv Komiteju attiecībās ar Savienības budžeta iestādēm.

64. pants

Budžets

1. Finanšu un administratīvo lietu komisija iesniedz Birojā Komitejas paredzamo ieņēmumu un izdevumu novērtējuma provizorisko projektu attiecībā uz nākamā gada budžetu. Birojs iesniedz Komitejas paredzamo ienākumu un izdevumu novērtējuma projektu attiecībā uz nākamā gada budžetu pilnsapulcei pieņemšanai.

2. Pilnsapulce pieņem Komitejas paredzamo ieņēmumu un izdevumu novērtējuma projektu attiecībā uz nākamā gada budžetu un iesniedz to Komisijai, Padomei un Eiropas Parlamentam noteiktajā laikā, lai nodrošinātu tiesību aktos, kas attiecas uz budžetu, noteikto termiņu ievērošanu.

3. Komitejas priekšsēdētājs pēc konsultēšanās ar Finanšu un administratīvo lietu komisiju nodrošina ieņēmumu un izdevumu novērtējuma izpildi saskaņā ar Biroja pieņemtajiem finanšu noteikumiem. Priekšsēdētājs pilda šos pienākumus saskaņā ar Finanšu regulas nosacījumiem attiecībā uz Eiropas Kopienu vispārējo budžetu.

III DAĻA

CITI NOTEIKUMI

1. NODAĻA

Sadarbība ar citām iestādēm

65. pants

Sadarbības nolīgumi

Birojs Komitejas kompetenču ietvaros pēc ģenerālsekretāra ieteikuma var noslēgt nolīgumus ar citām iestādēm vai struktūrām.

66. pants

Atzinumu, ziņojumu un rezolūciju nosūtīšana un publicēšana

1. Komitejas atzinumus un ziņojumus, kā arī paziņojumus par vienkāršotās procedūras piemērošanu saskaņā ar 26. pantu vai lēmumus atteikties no atzinuma vai ziņojuma izstrādes saskaņā ar 57. pantu nosūta Padomei, Komisijai un Eiropas Parlamentam. Tos, tāpat kā rezolūcijas, nosūta priekšsēdētājs.

2. Atzinumi, ziņojumi un rezolūcijas tiek publicēti Eiropas Savienības Oficiālajā Vēstnesī.

2. NODAĻA

Publiskums un pārskatāmība

67. pants

Dokumentu publiskā pieejamība

1. Katram Savienības pilsonim, kā arī katrai fiziskai vai juridiskai personai, kuras dzīvesvieta vai reģistrācijas vieta ir kādā no dalībvalstīm, saskaņā ar EK dibināšanas līgumu un atbilstīgi Eiropas Parlamenta un Padomes Regulā (EK) Nr. 1049/2001 (1) noteiktajiem pamatprincipiem, nosacījumiem un ierobežojumiem un Komitejas Biroja pieņemtajiem nosacījumiem ir tiesības piekļūt Reģionu komitejas dokumentiem. Citām fiziskām un juridiskām personām pieeja Komitejas dokumentiem iespēju robežās tiek nodrošināta analogā veidā.

2. Komiteja izveido tās dokumentu reģistru. Šajā sakarā Birojs izdod iekšējos noteikumus, kas regulē kārtību, kādā tiek nodrošināta pieeja dokumentiem, un nosaka to dokumentu sarakstu, kuri ir tieši pieejami.

3. NODAĻA

Noteikumi, kas attiecināmi uz reglamentu

68. pants

Reglamenta pārskatīšana

1. Pilnsapulce ar locekļu balsu vairākumu lemj par nepieciešamību mainīt šā Reglamenta daļas vai Reglamentu kopumā.

2. Pilnsapulce nodibina īpašu komisiju, kas izstrādā ziņojumu un teksta projektu. Uz to pamata pilnsapulce ar locekļu balsu vairākumu var pieņemt jaunus nosacījumus. Jaunie nosacījumi stājas spēkā nākamajā dienā pēc to publicēšanas Eiropas Savienības Oficiālajā Vēstnesī.

69. pants

Biroja instrukcijas

Birojs ar instrukcijām nosaka šā Reglamenta piemērošanas kārtību, kam jābūt saskaņā ar Reglamentu.

70. pants

Reglamenta stāšanās spēkā

Šis Reglaments stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

(1) OV L 145, 31.5.2001., 43. lpp.